**TTK KÖZÉLETI ÖSZTÖNDÍJ KIÍRÁS**

**2024/2025-ÖS TANÉV ŐSZI FÉLÉV**

Az Eötvös Loránd Tudományegyetem (továbbiakban: ELTE) Természettudományi Kar Ösztöndíjbizottsága (továbbiakban: TTK KÖB) a 2024/2025-ös tanév őszi félévére pályázatot ír ki **TTK közéleti ösztöndíj** elnyerésére az [ELTE Hallgatói Követelményrendszer](https://www.elte.hu/file/ELTE_SZMSZ_II.pdf) (továbbiakban: HKR) 96. § (6) bekezdés és 103. §, figyelembe véve a HKR 558. § (2) bekezdést.

1. **A pályázat célja:**

A Természettudományi Kar (továbbiakban: a Kar) azon hallgatóinak támogatása, akik a pályázat benyújtása előtt legfeljebb félévvel a tantervi követelményeiken túlmutató közéleti tevékenységet végeztek a Karon. Elsődleges cél a TTK Hallgatói Önkormányzatában végzett egyszeri közéleti tevékenységek támogatása, kiemelve a kari lap szerkesztőinek és a különböző ösztöndíj pályázatok bírálóinak támogatását.

1. **Azon hallgatók köre, akik pályázhatnak:**

A kiírásban megnevezett ösztöndíjra pályázhatnak azon hallgatók, akik ***nappali képzésben*** vesznek részt, ***aktív hallgatói jogviszonnyal*** rendelkeznek és a Karon tanulmányaikat

* alap- vagy mesterképzésben
* egységes, osztatlan képzésben\* vagy
* doktori képzésben folytatják.
1. **Pályázat helye és ideje:**

A pályázatokat a ***Neptun – Ügyintézés menü – Kérvények*** menüpontban lehet leadni.

**A pályázati időszak:**2024. szeptember 4. 8:00 – 2024. december 10. 20:00

A pályázatok benyújtására a félév utolsó határidejéig, 2024. december 10. 20:00-ig folyamatosan van lehetőség a pályázás kezdetétől (2024. szeptember 4. 8:00). *A következő hónapban való kifizetés az adott hónap határidejéig beadott pályázatok esetén lehetséges.*

***A pályázati határidők a félévben:***

* *szeptember 12. 20:00,*
* *október 10. 20:00,*
* *november 10. 20:00,*
* december *10. 20:00.*

**Utolsó hiánypótlási határidő:** 2024. december 12. 20:00. A határidő be nem tartása jogvesztő hatályú.

**Hiánypótlás általános szabályai és tudnivalói:**

* Hiánypótlásra a pályázat leadása után, akár már a Pályázatok benyújtásának vége előtt, de csak a Hiánypótlás végéig van lehetőség akkor, ha a pályázó visszakapta javításra kérvényét.
* A hiánypótlásra visszaküldött kérvények javítására a Neptun – Ügyintézés menü – Kérvények menüpont – Leadott kérvények fülnél a pályázat melletti + jelre kattintva, a Javítás paranccsal van lehetőség. A pályázó itt láthatja, milyen nem megfelelő, hiányzó dokumentumok, adatok hiánypótlása, javítása szükséges.
* Hiánypótlására csak **egyetlen alkalommal** van lehetőség. Amennyiben a hallgató véglegesítette hiánypótlásra visszaküldött kérvényét, a Bizottság annak tartalma alapján bírálja el a pályázatot.
* **A határidő be nem tartása jogvesztő hatályú.**
1. **A pályázás további feltételei és módja:**
* Közéleti ösztöndíjban részesülhet az a hallgató, aki
* a kari hallgatói vagy doktorandusz önkormányzat választott/kinevezett tisztségviselője, vagy
* a kari közéletben kiemelkedő, a tantervi követelményeken túlmutató közéleti tevékenységet végez.
* **A pályázatban csak a Karon végzett tevékenység kerülhet támogatásra.**
* **A pályázott eseményre 2024.05.08. és 2024.12.10. 20:00 között kellett sor kerüljön! Amennyiben előző félévben a pályázó számára az adott eseménnyel kapcsolatban ítélt meg támogatást a TTK KÖB, akkor további résztámogatás ugyanezen eseményre nem igényelhető.**
* **Nem részesülhetnek közéleti ösztöndíjban a következő tevékenységek:**
	+ más karon végzett tevékenység
	+ kollégiumban/szakkollégiumban végzett tevékenység
	+ tudományos tevékenység
	+ művészeti tevékenység
	+ sporttevékenység
	+ korábban már jutalmazott tevékenység.
* A pályázatnak a megfelelő referenciákat tartalmaznia kell (melyek segítségével a pályázó tevékenysége leellenőrizhető, illetve bizonyítható. A dokumentumnak tartalmaznia kell az **elvégzett órák számát**, kivétel ez alól, ha a tevékenység órában nem mérhető (pl. cikkírás a kari lap esetében, kari bírálónál pedig elbírált kérvény darabszám), illetve beszámoló az elvégzett tevékenységről (maximum 1 oldalas összefoglaló).
* Pályázni csak olyan tevékenységre lehet, amelyekért a pályázó ***nem részesült más forrásból teljes támogatásban***.
* **Csoportos pályázat NEM adható be!** \*
* Egy személy egy tevékenységért csak egyszer adhatja le a kérvényt, a bizottság az utoljára leadott, legfrissebb pályázati anyagot veszi figyelembe, a korábbiakat elutasítja.
* Külön tevékenységekért, külön kérvényt kell leadni. Amennyiben tisztségviselőként több hónapra adná le a kérvényt, a külön hónapokat, külön kérvénybe feltölteni.
* Egy hallgató esetében **maximum 50 óra** tevékenység vesz figyelembe a TTK KÖB, melybe nem tartoznak bele az olyan tevékenységek, melyek nem mérhetőek óraszámban. (Például kari újságba való cikkírás, emlékeztető készítése, illetve az ösztöndíjbírálás honorálása.)
1. **Pályázathoz csatolandó dokumentumok:**

|  |  |
| --- | --- |
| TEVÉKENYSÉG | DOKUMENTUM |
| 1. A Hallgatói Önkormányzat választott tisztségviselői
 | A Hallgatói Önkormányzat Küldöttgyűlésére beadott legutolsó beszámoló időrendi bontása. Kivétel: 1) az adott tanév első küldöttgyűlése előtt: az utolsó még nem utalt, beszámoló nélküli időszakról kérünk időbeli bontásos eseménynaptárat2) megválasztása időpontja miatt, beszámolóval még nem rendelkezik, a beszámoló nélküli időszakról kérünk időbeli bontásos eseménynaptárat |
| 1. A Doktorandusz Önkormányzat választott tisztségviselői
 | A Doktoranduszi Önkormányzat Küldöttgyűlésére beadott legutolsó beszámoló időrendi bontása. |
| 1. A kari közéletben kiemelkedő, a tantervi követelményeken túlmutató közéleti tevékenységet végző hallgatók
 | Hallgatói Önkormányzat elnöke vagy elnökhelyettese által **aláírt és az Önkormányzat pecsétjével ellátott igazolás**. A dokumentum az alábbiakat tartalmazza: * a kiemelkedő közéleti tevékenység leírása;
* a tevékenység ideje;
* a pályázó neve;
* a pályázó Neptun-kódja;
* a pályázó képzési kódja.
 |

1. **A megítélhető összeg mértéke:**

A KÖB a leadott pályázatok alapján állapítja meg az 1 óra elvégzett tevékenység támogatására szánt összeget (kari bírálók támogatása esetén figyelembe véve az EHSZÖB erre vonatkozó határozatát). Amennyiben az adott tevékenység nem mérhető órában, abban az esetben a KÖB specifikusan az adott pályázati tevékenységre állapítja meg a támogatás összegét, a különböző tevékenységeket egymáshoz viszonyítva.

**A III. kategóriában leadott kérvények esetében, a KÖB egy félévre maximum 50 órát vesz figyelembe egy hallgató esetén.**

***Felhívjuk a pályázó hallgatók figyelmét, hogy az elnyerhető összegek mértékét a pályázási időszakban beérkező pályázatok határozzák meg! Amennyiben az ISZTK keretből adott jogcímen felhasználható összeget a kifizetés meghaladná, akkor a Kari Ösztöndíjbizottság olyan százalékos/sávos mértékben csökkenti a támogatást, hogy az a felhasználható kereten belül maradjon!***

A pályázott összegeket kérjük minimum 100 Ft-os pontosságúra kerekíteni.

1. **A pályázat eredménye:**

Az elbírált pályázatok eredményéről a hallgatót a Neptunban, személyes üzenetben értesítjük.

A pályázat során megadott személyes adatok kezelésére, illetve feldolgozására a TTK KÖB tagjai, valamint az általuk megbízott személyek jogosultak. Ezen adatok kizárólag a leadott pályázat bírálata, illetve ehhez kapcsolódó feladatok ellátásához kerülnek felhasználásra. A személyes adatok kezelése és feldolgozása a hatályban lévő szabályzatoknak megfelelően zajlik. A személyes adatok kezelésével, védelmével kapcsolatban a pályázó a Nemzeti Adatvédelmi és Információszabadság Hatósághoz fordulhat, illetve bírósági jogorvoslattal élhet.

1. **További fontos információk a megfelelő dokumentumokról:**

A TTK KÖB ***csak PDF, JPG és PNG*** formátumú elektronikus dokumentumokat fogad el, tehát pl. doc, docx vagy JPEG kiterjesztésű dokumentumok NEM fogadhatóak el.

Az aláírással és pecséttel érvényesítendő dokumentumok csak akkor fogadhatóak el, ha a hitelességet igazoló aláírás és pecsét szerepel a dokumentumon, és az elektronikus dokumentumon ez egyértelműen látszódik és olvasható. A többoldalas dokumentumok csak az összes oldal feltöltésével érvényesek.

A nem magyar nyelvű dokumentumoknál szükséges azok mellé a ***saját fordítás/magyar nyelvű tartalmi kivonat*** ***feltöltése*** (kivéve angol nyelvű dokumentumoknál)!

A feltöltött dokumentumok mérete egyenként nem haladhatja meg a 2 MB-ot.

**Felhívjuk minden pályázó figyelmét, hogy a hamis adatközlés kari fegyelmi és/vagy büntetőjogi eljárás megindításával járhat!**

**Egyéb információkért, valamint a pályázatokkal kapcsolatos kérdésekkel írhattok a palyazati@ttkhok.elte.hu címre, illetve személyesen az Északi Hallgatói Irodában tájékozódhattok.**

\*Kivéve azokat a nem TTK alapkaros osztatlan tanárképzésben résztvevő hallgatókat, akik egyik szakjukat a TTK-n végzik, amennyiben a kiírás többi részének megfelelő tevékenységet végeztek. Ezen hallgatók számára a csoportos pályázat továbbra is elfogadható.